මැතිවරණ ජයග්‍රහණය සඳහා නිරුවත් ජාතිවාදය ඈදා නොගන්නැයි එක්සත් ජනතා නිදහස් සන්ධානය එක්සත් ජාතික පක්ෂය, දෙමළ ජාතික සන්ධානය ඇතුළු විපක්ෂයෙන් ඉල්ලීමක් කරයි.ජාතිවාදය ඇවිළවීමේ ප්‍රතිඵලයෙන් වසර 30 ක් බැට කෑ ශ්‍රී ලාංකීය ජාතිය බෙදුම්වාදය පරාජය කර නුතන ජාතියක් ලෙස නැගී සිටින මේ අවස්ථාවේ නිරුවත් ජාතිවාදය නැවත අවුළුවාලීමට කටයුතු කර සුවපත් වු දේශය යළි ඔත්පල නොකරන්නැයි ද එක්සත් ජනතා නිදහස් සන්ධානය විපක්ෂයෙන් ඉල්ලීමක් කරයි.සිංහල, දෙමළ, මුස්ලිම්, බර්ගර් ඇතුළු සියලු ජාතීන් එකාවන්ව නැගී සිටිමට උත්සාහ දරන මේ මොහොතේ මැතිවරණ වාසි වෙනුවෙන් ජාතිවාදය වපුරන්නට එක්සත් ජාතික පක්ෂය, දෙමළ ජාතික සන්ධානය ඇතුළු විපක්ෂය දරන උත්සාහය පිළිකුල් සහගත බවත් එය දැඩිව හෙළා දකින බවත් එක්සත් ජනතා නිදහස් සන්ධාන නායකයෝ පවසති‍.ඉලක්කම්වලින් ලබන ජයග්‍රහණයට වඩා ජනතාවගේ සහෝදරත්වය, සංහිදියාව, මිත්‍රත්වය වටින බව පවසන එක්සත් ජනතා නිදහස් සන්ධානයේ භාණ්ඩාගාරික, යෞවන කටයුතු හා නිපුණතා සංවර්ධන ඇමැති ඩලස් අලහප්පෙරුම මහතා, මැතිවරණ ව්‍යුහයට ධනාත්මකව ඇතුළුවන්නැයි විපක්ෂයට ආරාධනා කරයි.නැගෙනහිර පළාතේ මැතිවරණ ප්‍රචාරක කටයුතුවලදී මේ පිරිස් ජාතිවාදය මතු වන ආකාරයේ විවිධ ප්‍රකාශ කරන බවත් මැතිවරණය වෙනුවෙන් ජාතිවාදය අලෙවි කිරීම බාල ගණයේ ක්‍රියාවක් බවත් අලහප්පෙරුම මහතා මහවැලි කේන්ද්‍රයේ දී ඊයේ(22) පැවැති එක්සත් ජනතා නිදහස් සන්ධානයේ මාධ්‍ය හමුවේදී ප්‍රකාශ කළේය.ඉතිහාසය පුරාම වර්ණ බේදයකින් තොරව සියලු පක්ෂ ජාතිවාදය අලෙවි කිරීමේ කටයුතුවල නිරත වු බවත් එහි ප්‍රතිඵලයක් ලෙස අවශ්‍යවම තිබු වසර තිහක් අපේ රටට අහිමි වු බවත් මේ නිසා අපේ රටේ සංවර්ධන කටයුතු පවා අඩාල වු බවත් අලහප්පෙරුම මහතා කීවේය.ඡන්දය වෙනුවෙන් ජාතිවාදී මත වපුරන දේශපාලන පක්ෂවලට නෙලීමට සිදු වන්නේ ද ජාතිවාදී අස්වැන්නක් බව මතක තබා ගත යුතු බවත් ඇමැතිවරයා පැවසීය.මැතිවරණය ලබන 8 වැනි දායින් අවසන් වන නමුත් එක්සත් ජාතික පක්ෂය, දෙමළ ජාතික සන්ධානය ඇතුළු විපක්ෂය නැගෙනහිර පළාතේ වපුරන ජාතිවාදය කිසිම දිනක අවසන් කළ නොහැකි බව අවධාරණය කරන අලහප්පෙරුම මහතා, උමතුවෙන් ප්‍රතික්‍රියා නොදක්වා විචාරවත් හා ධනාත්මකව මැතිවරණ ව්‍යාපාරයට යොමු වන්නැයි විපක්ෂයෙන් ඉල්ලීමක් කළේය..